Priekšlikums PADOMES LĒMUMS par Sadarbības nolīguma noslēgšanu starp Eiropas Kopienu un tās dalībvalstīm un Marokas Karalisti civilas globālas navigācijas satelītu sistēmas (GNSS) jomā /* COM/2013/0848 final - 2013/0414 (NLE) */





PASKAIDROJUMA RAKSTS Marokai ir tehnoloģiskā zinātība kosmosa tehnoloģiju un to izmantošanas jomā. Tā gan savā, gan tuvējo apgabalu teritorijās (Vidusjūras reģiona rietumu teritorijās un Rietumāfrikā) vēlētos attīstīt satelītu radionavigācijas izmantošanu, koncentrējoties uz šim reģionam raksturīgiem lietojumiem. Jau vairākus gadus starp Marokas un Eiropas uzņēmumiem pastāv rūpnieciskā sadarbība kosmosa jomā, nodrošinot stabilu pamatu sadarbības izveidei un paplašināšanai šajā nozarē, kas abām iesaistītajām pusēm ir ārkārtīgi svarīga. Saziņa par Marokas dalību programmā Galileo aizsākās 2004. gada 24. martā, kad tikās Marokas infrastruktūras un transporta ministrs un Eiropas Komisijas enerģētikas un transporta lietu ģenerāldirektors. Pēc divpusēju konsultāciju posma ministrs 13. oktobrī nosūtīja ģenerāldirektoram otru vēstuli, kurā apstiprināja Marokas vēlmi ar Eiropas Kopienu noslēgt sadarbības nolīgumu civilās satelītu radionavigācijas sistēmas jomā. Eiropas Komisija, pamatojoties uz Padomes 2005. gada 21. aprīlī izsniegto pilnvaru sarunām, 2005. gada 8. novembrī risināja sarunas un parafēja nolīgumu ar Marokas iestādēm. Minēto nolīgumu parakstīja 2006. gada 12. decembrī saskaņā ar Padomes 2006. gada 27. novembra lēmumu, ar ko tika atļauta tā parakstīšana. Nolīgumā ir paredzētas šādas satelītu navigācijas un laika sadarbības darbību jomas: zinātniskā izpēte, rūpnieciskā ražošana, mācības, izmantojums, pakalpojumu un tirgus attīstība, tirdzniecība, radiospektra jautājumi, integritātes jautājumi, standartizācija un sertifikācija. Paredzams, ka ar šo nolīgumu minētajās nozarēs tiks pastiprināti kopējie pasākumi, kuru rezultātā labumu gūs pilsoņi, rūpniecība un iesaistīto pušu zinātnieku aprindas. Jāpiebilst, ka šis nolīgums finansiālajā ziņā nekādi neietekmē Eiropas Savienības budžetu. Tā kā Maroka ir Eiropas kaimiņattiecību politikas dalībvalsts, tai ir tiesības iesaistīties jaunajā Pētniecības un inovācijas pamatprogrammā („Apvārsnis 2020”). Turklāt ar ES tā ir noslēgusi Nolīgumu par zinātnisko un tehnisko sadarbību. Tādējādi Marokai tiek sniegta laba iespēja dot ieguldījumu ar GNSS saistītos pētījumos saskaņā ar ES pētniecības un inovācijas programmām. Ņemot vērā minēto nolīgumu, ES un Maroka pašlaik īsteno procedūru, lai parakstītu nodomu vēstuli sadarbībai GNSS jomā, ar ko tās apstiprina savu nodomu veicināt savstarpēju sadarbību šajā nozarē un sekmēt Vidusjūras reģionā Eiropas GNSS programmu sniegto pakalpojumu intensīvu izmantošanu. Parakstītājas Eiropas Savienības dalībvalstis ir pabeigušas attiecīgās iekšējās procedūras, kas vajadzīgas, lai nolīgums stātos spēkā. Bulgārija un Rumānija drīzumā kļūs par nolīguma pusēm, noslēdzot protokolu saskaņā ar 6. panta 2. punktu Aktā par Bulgārijas Republikas un Rumānijas pievienošanās nosacījumiem un pielāgojumiem Līgumos, kas ir Eiropas Savienības pamatā. Horvātija drīzumā kļūs par nolīguma pusi, noslēdzot protokolu saskaņā ar 6. panta 2. punktu Aktā par Horvātijas Republikas pievienošanās nosacījumiem un pielāgojumiem Līgumā par Eiropas Savienību, Līgumā par Eiropas Savienības darbību un Eiropas Atomenerģijas kopienas dibināšanas līgumā. Padome tiek aicināta pieņemt turpmāk izklāstīto lēmuma priekšlikumu par to, lai Eiropas Savienības vārdā pēc Eiropas Parlamenta atzinuma noslēgtu nolīgumu. 2013/0414 (NLE) Priekšlikums PADOMES LĒMUMS par Sadarbības nolīguma noslēgšanu starp Eiropas Kopienu un tās dalībvalstīm un Marokas Karalisti civilas globālas navigācijas satelītu sistēmas (GNSS) jomā EIROPAS SAVIENĪBAS PADOME, ņemot vērā Līgumu par Eiropas Savienības darbību un jo īpaši tā 172. pantu saistībā ar 218. panta 6. punkta a) apakšpunktu, ņemot vērā Eiropas Komisijas priekšlikumu, ņemot vērā Eiropas Parlamenta atzinumu[1], tā kā: (1) Padome 2005. gada 21. aprīlī pilnvaroja Komisiju sākt sarunas ar Maroku par Sadarbības nolīguma parakstīšanu civilas globālas navigācijas satelītu sistēmas (GNSS) jomā. (2) Sadarbības nolīgumu (turpmāk „Nolīgums”) starp Eiropas Kopienu un tās dalībvalstīm un Marokas Karalisti civilas globālas satelītu navigācijas sistēmas (GNSS) jomā parakstīja 2006. gada 12. decembrī saskaņā ar Padomes 2006. gada 27. novembra Lēmumu 10717/06. (3) Minētais Nolīgums dod iespēju veidot ciešāku sadarbību ar Maroku satelītnavigācijas jomā. Ar to īstenos vairākus Eiropas satelītnavigācijas programmu elementus. (4) Nolīgums būtu jāapstiprina Eiropas Savienības vārdā, IR PIEŅĒMUSI ŠO LĒMUMU. 1. pants Ar šo Savienības vārdā apstiprina Sadarbības nolīgumu starp Eiropas Kopienu un tās dalībvalstīm un Marokas Karalisti civilas globālas navigācijas satelītu sistēmas (GNSS) jomā. Nolīguma teksts ir pievienots šim lēmumam. 2. pants Padomes priekšsēdētājs norīko personu, kura ir tiesīga Savienības vārdā sniegt Nolīguma 18. panta 1. punktā paredzēto paziņojumu, lai paustu Eiropas Savienības piekrišanu uzņemties šā Nolīguma saistības, un sniedz šādu paziņojumu: „Tā kā 2009. gada 1. decembrī stājās spēkā Lisabonas līgums, Eiropas Savienība ir aizstājusi Eiropas Kopienu un ir tās pēctece, un no minētās dienas īsteno visas Eiropas Kopienas tiesības un uzņemas visus tās pienākumus. Tādēļ Nolīguma tekstā esošās atsauces uz „Eiropas Kopienu” jālasa kā atsauces uz „Eiropas Savienību”.” 3. pants Šis lēmums stājas spēkā tā pieņemšanas dienā. To publicē Eiropas Savienības Oficiālajā Vēstnesī. Briselē, Padomes vārdā — priekšsēdētājs [1] Atzinums sniegts […201.].